Author: halaszova anita
Last saved by: Chudá Viera
Company: SPU

Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Belgicko, Brusel
Vykonaná v dňoch:	16. – 19. 01. 2013
Účel cesty:	Účasť na 4. zasadnutí tematickej pracovnej skupiny pre vzdelávanie v ranom detstve a starostlivosti (ECEC) vytvorenej na základe „Strategického rámca pre európsku spoluprácu v oblasti vzdelávania a prípravy ET 2020“.
3. Rámcový program zasadnutia pracovnej skupiny:
16. január 2013 – vo večerných hodinách príchod do Bruselu
17. – 18. január 2013 – zasadnutie/rokovanie tematickej pracovnej skupiny
19. január 2013 – odchod, príchod na Slovensko (neskorší príchod kvôli zrušeniu letu kvôli nepriaznivým poveternostným podmienkam).
4. Stručný priebeh rokovaní:
Cieľom 4. pracovného stretnutia bolo nadviazať na obsah a závery z PLA v Maďarsku. V priebehu dvoch dní sa prezentovali a diskutovali témy spojené s podkladmi spracovanými o tvorbe kurikúl v jednotlivýcvh krajinách, o ich obsahu, prípadnej revízii a kontrole ich aplikácie v praxi predprimárneho vzdelávania. Pokračovalo sa v diskusii v rámci strategického rámca európskej spolupráce v oblasti vzdelávania a odbornej prípravy. (ET 2020). Prijala sa všeobecná téza, že tzv. „európske kurikulum“ pre ECEC by nemalo byť definované príliš úzko, mali by v ňom byť definované súbory hodnôt a zásad, malo by predstavovať základný obsahový rámec, ktorý by vyhovoval čo najväčšiemu množstvu detí, malo by byť flexibilné, aby povzbudzovalo zamestnancov ECEC k uplatňovaniu ich pedagogického majstrovstva rešpektujúceho možnosti a schopnosti detí aby ich pripravilo pre život v spoločnosti. Každé národné kurikulum by malo poskytovať dostatok slobody pre tvorbu školského kurikula, ale zároveň by malo zaväzovať jednotlivé inštitúcie ECEC k veľkej zodpovednosti za poskytované predprimárne vzdelávanie.
V rámci práce v malých skupinách sa diskutovali spoločné rysy kurikúl jednotlivých krajín, pričom sa zdôraznila skutočnosť, že každá krajina má stanovený svoj špecifický rámec a že by mala existovať kontinuita medzi obsahom vzdelávania detí do 3 rokov (v detských jasliach, family day care centre atď. poskytujúcich prevažne starostlivosť) a následne detí od 3 rokov (v materských školách a inak nazvaných inštitúciách poskytujúcich predprimárne vzdelávanie). Je potrebné rešpektovať špecifiká krajín z hľadiska vplyvu jednotlivých autorít (štátnych, regionálnych, miestnych) na obsah aj rozsah kurikúl jednotlivých inštitúcií ECEC, ako aj z hľadiska riadenia inštitúcií ECEC – jedným, alebo viacerými ministerstvami. Z diskusie vyplynulo, že najoptimálnejšie sa javí, ak inštitúcie ECEC riadi jedno ministerstvo. Hlavný dôraz v každom kurikule sa má klásť na „blaho dieťaťa“. Za osobitne dôležité z hľadiska kvalitného používania kurikula v praxi sa považuje kvalita a úroveň dosiahnutej kvalifikácie a kontinuálne vzdelávanie, trénovanie zamestnancov inštitúcií ECEC poskytujúcich starostlivosť a osobitne vzdelávanie. V európskom kontexte začína prevažovať požiadavka vysokoškolského vzdelania pre učiteľov materských škôl.
Ďalšou témou diskusií a hľadania optimálnych riešení bola tematika zberu dát o ECEC. Vzhľadom na to, že v poskytovaní starostlivosti a predprimárneho vzdelávania sú medzi krajinami veľké rozdiely, je potrebné hľadať optimálne ukazovatele, ktoré by sa dali zbierať a následne vyhodnocovať za všetky krajiny. 
Európske kurikulum by malo predstavovať dokument, ktorého centrom bude dieťa do narodenia do 6 rokov (alebo viac, v závislosti od času začiatku povinnej školskej dochádzky v jednotlivých krajinách). Do tvorby kurikúl na národnej úrovni by malo byť zahrnuté čo najširšie spektrum odborníkov, ale aj rodičov. V každom štáte by mal existovať všeobecný konsenzus o postavení dieťaťa o jeho blahu. Veľký dôraz je potrebné klásť na rozvíjanie a uplatňovanie hier a hrových aktivít ale aj na tvorbu metodík napomáhajúcich práci učiteliek/učiteľov. Je dôležité nepreferovať inštitúcie ECEC ako centrá prípravy dieťaťa na školu pred prípravou dieťaťa na život v spoločnosti. 
Medzi členmi TWG sa viedla pomerne rozsiahla diskusia o tom, akú podobu by mal mať rámec pre „family day care centre“ – dospelo sa k záveru, že aj pre tento typ inštitúcií je nevyhnutné stanoviť „poriadok“ nielen z hľadiska obsahu, ale aj požiadaviek na ich personál.
Nevyhnutnou zásadou tvorby kurikula je jeho „otvorenosť a flexibilita“ ako aj všeobecná prijateľnosť. Dôležitou podmienkou jeho optimálneho uplatňovania v praxi je motivovaný zamestnanec.
Všeobecná zhoda nastala v tom, že pokiaľ sú požiadavky na výkon detí stanovené príliš rigorózne a explicitne, hrozí neprimerané a neodôvodnené prenikanie „školského „ spôsobu práce aj v inštitúciách ECEC – nevyhnutné je rešpektovať špecifiká predprimárneho vzdelávania po každej stránke. Nevyhnutným predpokladom hodnotného predprimárneho vzdelávania je správne pochopenie a uplatňovanie hry ako edukačnej skúsenosti dieťaťa realizovanej bez nátlaku, „zdanlivo“ alebo akoby úplne „z vôle dieťaťa“, pričom je ale z hľadiska učiteľky zámerne pozorovaná, obohacovaná a dotváraná.
Osobitne je potrebné pri koncipovaní národných kurikúl venovať pozornosť kultúrnej rôznorodosti jednotlivých krajín. 
V jednotlivých pracovných skupinách sa hlbšie diskutovala aj problematika pracovných síl inštitúcií ECEC; prístupu k predprimárnemu vzdelávaniu a monitorovania a hodnotenia kvality. 
Súčasťou pracovného stretnutia bolo prezentovanie politík súvisiacich s ECEC na GR pre spravodlivosť a na GR pre zamestnanosť a sociálne záležitosti, s cieľom poukázať na okruh už existujúcich politík na európskej úrovni vo vzťahu k zlepšovaniu prístupu k ECEC. V dňoch 18. – 20. 03. 2013 sa uskutoční v poradí 2. PLA – v Rumunsku (v Bukurešti), ktorej cieľom bude sledovať a vyhodnocovať reálnu prax zabezpečovania prístupu k predprimárnemu vzdelávaniu pre všetky deti do začiatku plnenia povinnej školskej dochádzky ako aj hodnotenia kvality tohto prístupu a poskytovaného vzdelávania. Členky TWG z Rumunska predstavili v základných rysoch systém ECEC v Rumunsku. V malých skupinách sa na základe základných informácií o školskom systéme v Rumunsku formulovali otázky, ktoré budú predmetom diskusií počas PLA v Bukurešti.

5. Odporúčané závery:
Pripraviť podklady o prístupe k predprimárnemu vzdelávaniu v SR pre deti bez ohľadu na ich socioekonomické zázemie. Pripraviť podklady o zabezpečovaní prístupu k predprimárnemu vzdelávaniu pre deti zo sociálne znevýhodneného prostredia, s osobitným dôrazom na deti z marginalizovaných rómskych komunít. Spracovať podklady o kurikule do Quality Framework a zaslať ich v stanovených termínoch Nore Milotay, koordinátorke TWG.

6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania a boli vypracované aj ako podklady za SR vo vybraných odborných problematikách sú uložené u PhDr. Viery Hajdúkovej, PhD., na sekcii regionálneho školstva, odbor ZŠ.

7. Osobitne vyhodnotený očakávaný prínos ZPC:
Účasť na zasadnutí tematickej pracovnej skupiny rozšíri obzor o existujúcich teoretických a koncepčných základoch kurikula a o možnostiach využívať skúsenosti s tvorbou kurikulárnych dokumentov z krajín, ktorých kurikulá pre predprimárne vzdelávania sú dlhodobo príkladmi najlepšej praxe. Na druhej strane je prínosom aj možnosť prezentovať dobré domáce skúsenosti v medzinárodnom meradle.

8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 29. január 2013

Správu schválil: Mgr. Zdenko Krajčír, GR SRŠ MŠVVaŠ SR